डुग्गर दी ओह् नारी जेह्‌ड़ी शिक्षा दी रोशनी कन्नै विशाल द्रिश्टी आह्‌ली होई चुकी दी ऐ, घरै थमां बाह्‌र बी बक्ख-बक्ख खेतरें च मर्दें दे बरोबर कम्म करा करदी ऐ, उस च आम नारी सुआतम दे कन्नै-कन्नै उसदी सोच च प्रौढ़ता उठी आई दी ऐ ते इ’यै कारण ऐ जे डोगरी दे गद्य साहित्य गी योगदान देने आह्‌लियां मतियां महिलां इस्सै वर्ग दी नुमायंदगी करदियां न। फलसरूप इसलै तगर महिला-वर्ग आसेआ इक उपन्य़ास “बदसीस” जिसगी शकुन्तला शर्मा बीरपुरी ने लिखेआ ; दो क्हानी संग्रैह पैह्‌ला ललिता मैह्‌ता हुंदा “सूई धागा” ते दूआ “सुर ते ताल” जिसगी कृष्ण प्रेम होरें सिरजे दा ऐ किस निबन्द संग्रैह् जिंदे च शक्ति शर्मा हुन्दा “त्रिवेणी” ते “स्य़ाढ़ां” डॉ० वेद कुमारी घई हुन्दा “कश्मीर दर्पण”, रेखाचित्तरें दा इक संग्रैह् “गूहड़े धुधले चेह्‌रे”, दऊं लेख संग्रैह् , “डुग्गर दा लोक जीवन” ते “इक झांक” साहित्य आलोचना सरबन्धी लेखें दा संग्रैह् “काव्य शास्त्र ते डोगरी काव्य समीक्षा” जि’न्दी रचना डॉ० चम्पा शर्मा होरें कीती दी ऐ, दे इलावा लोकवार्ता, लोक-साहित्य, साहित्य आलोचना, भाशा विज्ञान, अनुवाद विज्ञान आदि खेतरें च महिलाएं आसेआ शोध-पत्रें दे रूपा च इन्ना योगदान दित्ता गेदा ऐ जे जेकर इनेंगी संकलत करियै कताबी शकल दित्ती जा तां केई संग्रैह् तेआर होई सकदे न। इसदे इलावा “शीराज़ा डोमरी” ते “नमीं चेतना” पत्रिकाएं दे बक्ख बक्ख अंकें च महिला लखारनें दियां कोई पं’जी, त्रीह् क्हानियां ते लगभग इन्नी गै गिनतरी च निबन्ध बी छपे दे न।